Муридана там болуш ду кхиболчу нахал 1есаллина, Дала дихкинчу х1уманашна а генавалар, шена т1едехкина парзаш, кхидолу декхарш а царачул ч1ог1а лардеш хилар, Далла гергавуьгуш йолу 1амал ярехь царал сутара хилар, дика х1ума дарехь царал каде хилар а. Баккъалла а, мурид нахалахь къаьстина ца хуьлу, Далла т1еверзарца, Цунна муьт1ахь хиларца а, Цунна 1ибадат дарх ша д1ахьовзош долу дерриг х1уманаш дитарца а бен. Иза сутара хуьлийла шен сада1ар, хан а ларъярна т1ехь, цо цунах к1езиг ерг я дукха ерг а ша Далла гергавуьгучу аг1ор, эхартахь шена пайде хир йолчу кепара бен а ма йойъийла. Цунна там болуш ду, массо кепара 1ибадатех цхьа дакъош вирд дина т1елаьцна лардар, халонехь я парг1атонехь а ша т1елаьцначу 1ибадатех цхьа х1ума дитар шена мага а ца деш. Цо Къуръан дешар алсамдоккхийла, цуьнан маь1нийн ойла а еш, и дешаран бакъонаш а ларъеш. Делан сийлалла даг чохь латтош хуьлийла иза, ша Цуьнан къамел доьшучу хенахь. Говзачу меттанашца, ч1ог1ачу аьзнашца, Делах кхерарх, Цуьнан сийлалла дагахь латторах г1опал хиллачу наха дешарх терра ма доьшийла цо иза. Цара иза доьшу, юьххьера дуьйна чекхдаллалц, цуьнан маь1нех ца кхеташ, иза доссадаран бахьана х1ун ду ца хууш; шайна иза хаахьара, цуьнца 1амал йийр ма яра цара. Баккъалла а, 1илма пайден дерг ма ду; шегахь 1илма долуш 1амал ца еш волчунна, ца хууш волчунна а юккъехь башхалла яц, и хууш волчуьнга Дала жоп дехар ч1ог1а хилар бен. Х1окху вай дийцинчун ойла йича, хууш воцчун хьал 1илма долуш волчул г1оле хуьлу. Цундела олуш ду-кх: «Ахь шеца пайда ца оьцуш долчу 1илманал г1оле, ца хууш хилар ду».